Il-ġmiel tal-Liġi ta' Alla Alef Henjin dawk li triqthom bla ħtija, li jimxu fil-liġi tal-Mulej. Henjin dawk li jħarsu l-preċetti tiegħu, u li jfittxuh b'qalbhom kollha. Huma ma jagħmlux ħażen, imma jimxu fit-triqat tal-Mulej. Int tajt il-preċetti tiegħek, biex inħarsuhom bir-reqqa. Ħa jżomm sħiħ il-mixi tiegħi fil-ħarsien tal-kmandamenti tiegħek! Imbagħad ma jkollix għax nistħi, la naħseb fuq il-kmandamenti tiegħek kollha. Imbagħad infaħħrek b'qalb safja. Meta nitgħallem id-digrieti ġusti tiegħek. Irrid inħares il-kmandamenti tiegħek; la tħallinix għalkollox! Bet Kif jista' żagħżugħ jimxi safi fi triqtu? Billi jħares il-kelma tiegħek. B'qalbi kollha jiena nfittxek; tħallinix nitbiegħed mill-kmandamenti tiegħek. Jien żammejt kelmtek f'qalbi, biex ma nidneb qatt kontrik. Imbierek int, Mulej! Għallimni l-kmandamenti tiegħek. B'xufftejja jiena nxandar id-digrieti kollha ta' fommok. Nifraħ fit-triq tal-preċetti tiegħek, daqs kieku kelli l-għana kollu. Fuq il-preċetti tiegħek irrid naħseb, u nżomm għajnejja fuq triqatek. Bil-kmandamenti tiegħek irrid nitgħaxxaq, qatt ma ninsa l-kelma tiegħek. Gimel Kun twajjeb mal-qaddej tiegħek, agħtini li ngħix u nħares il-kelma tiegħek. Iftaħli għajnejja, biex nara l-għeġubijiet tal-liġi tiegħek. Barrani jien fuq l-art; taħbix minni l-kmandamenti tiegħek. Tinfena qalbi l-ħin kollu bix-xewqa tad-digrieti tiegħek. Il-kburin inti ċċanfarhom; misħut min jitbiegħed mill-kmandamenti tiegħek. Neħħi minn fuqi t-tagħjir u tkasbir tagħhom, għax jiena nħares il-preċetti tiegħek. Imqar jekk il-kbarat joqogħdu jqassu fuqi, fuq il-kmandamenti tiegħek jibqa' jaħseb il-qaddej tiegħek. Il-preċetti tiegħek huma l-għaxqa tiegħi, huma jagħtuni l-parir tajjeb. Dalet Mixħuta fit-trab hi ruħi; aħjini int skont kelmtek. Triqati wrejtek, u int weġibtni; għallimni l-kmandamenti tiegħek. Fehemni t-triq tal-preċetti tiegħek, biex naħseb fuq għeġubijietek. Jiena nfnejt bin-niket; erfagħni int skont kelmtek. Biegħed minni triq il-gideb; agħtini fi tjubitek il-liġi tiegħek. Jiena għażilt it-triq tas-sewwa; ħtart għalija d-digrieti tiegħek. Inżomm sħiħ mal-preċetti tiegħek; Mulej, tħallinix naqa' fil-mistħija. Jien niġri fit-triq tal-kmandamenti tiegħek, għax int saħħaħtli qalbi. He Għallimni, Mulej, it-triq tal-kmandamenti tiegħek; jiena rrid nibqa' fiha sal-aħħar. Fehemni biex inħares il-liġi tiegħek u nagħmilha b'qalbi kollha. Mexxini mill-mogħdija tal-kmandamenti tiegħek, għax fiha nsib l-għaxqa tiegħi. Iġbidli qalbi lejn il-preċetti tiegħek, u mhux lejn ir-regħba. Tħallix lil għajnejja jħarsu lejn il-frugħa; agħtini l-ħajja bil-kelma tiegħek. Żomm il-wegħda li għamilt mal-qaddej tiegħek, li int għamilt ma' dawk li jibżgħu minnek. Warrab minni l-għajb li nibża' minnu, għax tajbin huma d-digrieti tiegħek. Ara kif jiena mxennaq għall-preċetti tiegħek; fil-ġustizzja tiegħek agħtini l-ħajja. Waw Ħa tinżel fuqi tjubitek, Mulej, u s-salvazzjoni tiegħek skont il-wegħda tiegħek. Imbagħad nagħti tweġiba lil min jgħajjarni, għax jien nafda fil-kelma tiegħek. Tneħħili qatt minn fommi kliem is-sewwa, għax jien fid-digrieti tiegħek nittama. Inħares il-liġi tiegħek għal dejjem, u għal dejjem ta' dejjem. U nkun bla xkiel fil-mixi tiegħi, għax jiena nfittex il-preċetti tiegħek. U nitkellem fuq il-preċetti tiegħek quddiem is-slaten, u ma nistħix. Nitgħaxxaq bil-kmandamenti tiegħek, li jiena ħabbejt. Nerfa' jdejja lejn il-kmandamenti tiegħek, u naħseb fuq il-preċetti tiegħek. Żajin Ftakar fil-kelma li tajt lill-qaddej tiegħek, li biha inti ttamajtni. Dan hu l-faraġ fin-niket tiegħi: li l-wegħda tiegħek tagħtini l-ħajja. Jiddieħku bija l-kburin għall-aħħar; imma jiena ma nitbigħedx mil-liġi tiegħek. Niftakar fid-digrieti tiegħek ta' dari; fihom, Mulej, jiena nsib il-faraġ tiegħi. Nagħdab għall-aħħar minħabba l-ħżiena li jitilqu l-liġi tiegħek. L-għanja tiegħi l-kmandamenti tiegħek, f'dan il-post fejn jien barrani. Billejl f'ismek niftakar, Mulej, u nħares il-liġi tiegħek. Din hi l-barka li messet lili: li jiena nħares il-preċetti tiegħek. Ħet Jien għedt, Mulej: "Dan hu sehmi, li nħares il-kelma tiegħek." Quddiemek nitlob b'qalbi kollha; ħenn għalija skont il-wegħda tiegħek. Jien qist sewwa l-mixi tiegħi, u rġajt lura lejn il-preċetti tiegħek. Ngħaġġel u ma nitnikkirx, biex inħares il-kmandamenti tiegħek. Il-ħbula tal-ħżiena dawramejt għalquni, imma jien ma nsejtx il-liġi tiegħek. F'nofs il-lejl inqum infaħħrek minħabba d-digrieti ġusti tiegħek. Nissieħeb ma' kull min għandu l-biża' tiegħek, ma' dawk li jħarsu l-preċetti tiegħek. Mimlija, Mulej, l-art bit-tjieba tiegħek; għallimni l-kmandamenti tiegħek. Tet Ġid għamilt mal-qaddej tiegħek, Mulej, skont il-kelma tiegħek. Fehma tajba u għerf għallimni, għax jien nemmen fil-kmandamenti tiegħek. Qabel ma għakkistni, jien kont fl-iżball; imma issa nħares il-kelma tiegħek. Twajjeb int, u l-ġid tagħmel; għallimni l-kmandamenti tiegħek. Jixluni l-kburin bil-gideb; imma jien b'qalbi kollha nħares il-preċetti tiegħek. Smina bil-ħażen bħax-xaħam qalbhom ; imma jien bil-liġi tiegħek nitgħaxxaq. Swieli ta' ġid li għakkistni, għax tgħallimt il-kmandamenti tiegħek. Aħjar għalija l-liġi ta' fommok mill-eluf ta' flejjes tad-deheb u l-fidda. Jod Idejk għamluni u sawruni; fehemni u għallimni l-kmandamenti tiegħek. Jarani u jifraħ min għandu l-biża' tiegħek, għax jiena ttamajt fil-kelma tiegħek. Jien naf, Mulej, li ġusti d-digrieti tiegħek; u li skont is-sewwa għakkistni. Tkun it-tjieba tiegħek il-faraġ tiegħi, skont il-wegħda li għamilt mal-qaddej tiegħek, Tiġi fuqi tjubitek, biex ikolli l-ħajja; għax il-liġi tiegħek hi l-għaxqa tiegħi. Jistħu l-kburin, li bil-qerq jaħqruni; imma jien naħseb fil-preċetti tiegħek. Ħa jduru lejja dawk li jibżgħu minnek, dawk li jagħrfu l-preċetti tiegħek. Tkun qalbi bla ħtija fil-kmandamenti tiegħek, biex ma jkollix għax nistħi. Kaf Ninfena bix-xewqa tas-salvazzjoni tiegħek; jien nittama fil-kelma tiegħek. Għejew għajnejja jistennew il-wegħda tiegħek; u jien nistaqsi: "Meta se tfarraġni?" Sirt qisni ġild imnixxef fid-duħħan; imma ma nsejtx il-kmandamenti tiegħek. Kemm se jdum jistenna l-qaddej tiegħek? Meta se tagħmel ħaqq minn dawk li jħabbtuni? Ħaffru l-kburin ħofra għalija, dawk li ma jimxux skont il-liġi tiegħek. Sewwa huma l-kmandamenti tiegħek kollha; għinni int, meta bil-qerq iħabbtuni. Għal ftit ma qerdunix minn din l-art; imma jien ma ħallejtx il-preċetti tiegħek. Fit-tjieba tiegħek agħtini l-ħajja; u jiena nħares il-preċetti ta' fommok. Lamed Għal dejjem, Mulej, il-kelma tiegħek; hi mwaqqfa fis-sod fis-smewwiet. Minn nisel għal nisel il-fedeltà tiegħek; fuq l-art waqqaftha, u żammet fis-sod. B'digriet tiegħek għadhom sħaħ sa llum; għax kollox hu għall-qadi tiegħek. Li ma sibtx l-hena fil-liġi tiegħek, kont nintemm fin-niket tiegħi. Ma ninsa qatt il-preċetti tiegħek, għax bihom int tagħtini l-ħajja. Tiegħek jien; salvani int! Jiena nfittex il-preċetti tiegħek. Jgħassuli l-ħżiena biex jeqirduni; imma jien ħsiebi fil-preċetti tiegħek. Jien rajt it-tmiem ta' kulma jgħaddi; imma bla tarf il-kmandamenti tiegħek. Mem Kemm inħobbha l-liġi tiegħek! Il-jum kollu ħsiebi fiha. Il-kmandament tiegħek għal dejjem miegħi, jagħmilni egħref mill-għedewwa tiegħi. Jien nifhem aktar mill-imgħallmin tiegħi kollha, għax ħsiebi fil-kmandamenti tiegħek. Aktar mix-xjuħ jien bil-għaqal, għax inħares il-preċetti tiegħek. Minn kull triq ħażina nwarrab riġlejja, biex inħares il-kelma tiegħek. Mid-digrieti tiegħek qatt ma nitbiegħed, għax int kont li għallimthomli. Kemm hi ħelwa l-wegħda tiegħek! Oħla mill-għasel għal fommi. Jien ksibt id-dehen bil-preċetti tiegħek; għalhekk nobgħod kull triq qarrieqa. Nun Fanal għal riġlejja l-kelma tiegħek, u dawl fil-mogħdija tiegħi. Ħlift, u rrid inżomm kelmti, li nħares id-digrieti ġusti tiegħek. Ninsab imnikket għall-aħħar, Mulej; agħtini l-ħajja skont il-kelma tiegħek. Ilqa', Mulej, il-qima ta' fommi, u għallimni d-digrieti tiegħek. Ħajti dejjem fit-tiġrif, imma qatt ma ninsa l-liġi tiegħek. Il-ħżiena nasbuli x-xibka, imma jien ma warrabtx mill-preċetti tiegħek. Il-preċetti tiegħek wirti għal dejjem; huma l-għaxqa ta' qalbi. Inħajjar 'il qalbi biex tħares il-kmandamenti tiegħek, għal dejjem u sal-aħħar. Samek In-nies ta' żewġt iqlub nobgħodhom; imma l-liġi tiegħek inħobbha. Inti l-kenn u t-tarka tiegħi; fil-kelma tiegħek jien nittama. Tbiegħdu minni, intom nies ħżiena, biex inħares il-kmandamenti ta' Alla tiegħi. Żommni skont il-wegħda tiegħek, biex nibqa' ħaj; tħallix bla temma t-tama tiegħi. Għinni int, u jiena nsalva; u ħsiebi jkun dejjem fil-kmandamenti tiegħek. Int tistmell 'il kull min jitbiegħed mill-kmandamenti tiegħek, għax qarrieqa l-fehma tagħhom. Bħal skart għalik il-ħżiena tal-art; għalhekk inħobb il-preċetti tiegħek. Jitkexkex ġismi bil-biża' tiegħek; mid-digrieti tiegħek nibża'. Għajn Jien għamilt il-ħaqq u s-sewwa; titlaqnix f'idejn dawk li jaħqruni. Serraħ ras il-qaddej tiegħek li tridlu l-ġid; tħallix li l-kburin jgħakksuni. Għejew għajnejja jistennew is-salvazzjoni tiegħek, u l-wegħda tal-ġustizzja tiegħek. Imxi mal-qaddej tiegħek skont it-tjieba tiegħek, għallimni l-kmandamenti tiegħek. Qaddej tiegħek jien; agħtini d-dehen, biex nagħraf il-preċetti tiegħek. Issa l-waqt li tindaħal, Mulej, għax kisru l-liġi tiegħek. Għalhekk inħobb il-kmandamenti tiegħek, aktar mid-deheb, mid-deheb l-aktar fin. Għalhekk jien nimxi dritt fuq il-preċetti tiegħek, u nobgħod kull triq qarrieqa. Pe Tal-għaġeb huma l-preċetti tiegħek, għalhekk tħarishom qalbi. It-tifsir ta' kelmtek jagħti d-dawl, ifiehem lil min ma jafx. Niftaħ fommi u nieħu r-ruħ, għax nixxennaq għall-kmandamenti tiegħek. Dur lejja u ħenn għalija, kif dejjem tagħmel ma' min iħobb 'l ismek. Żomm sħiħ il-mixi tiegħi skont il-wegħda tiegħek, u ebda deni ma jaħkem fuqi. Eħlisni mill-moħqrija tal-bniedem, u nħares il-preċetti tiegħek. Ħa jiddi wiċċek fuq il-qaddej tiegħek, għallimni l-kmandamenti tiegħek. Id-dmugħ bħal wied iġelben minn għajnejja, għax ma jħarsux il-bnedmin il-liġi tiegħek. Sade Ġust int, Mulej; u sewwa d-digrieti tiegħek. Bil-ġustizzja għamilt il-preċetti tiegħek, u b'fedeltà mill-akbar. Tifnini l-ħeġġa tiegħi, għax insew kelmtek l-għedewwa tiegħi. Il-wegħda tiegħek jien ippruvajtha; għalhekk iħobbha l-qaddej tiegħek. Għalkemm jien żgħir u mżeblaħ, ma ninsiex il-preċetti tiegħek. Ġustizzja ta' dejjem hi l-ġustizzja tiegħek, u sewwa l-liġi tiegħek. Għalkemm id-diqa u n-niket waqgħu fuqi, il-kmandamenti tiegħek baqgħu l-għaxqa tiegħi. Ġustizzja ta' dejjem il-preċetti tiegħek; agħtini d-dehen biex ikolli l-ħajja. Qof B'qalbi kollha ngħajjatlek; weġibni, Mulej; irrid inħares il-kmandamenti tiegħek. Lilek insejjaħ: salvani int; u nħares il-preċetti tiegħek. Sa minn qabel is-sebħ nitlob l-għajnuna; u fi kliemek jien nittama. B'għajnejja miftuħa tul is-sahriet tal-lejl, jien noqgħod naħseb fuq il-wegħda tiegħek. Isma' leħni, Mulej, fit-tjieba tiegħek; u żommni ħaj skont id-digrieti tiegħek. Qorbu lejja dawk li jfittxu l-ħażen, dawk li tbiegħdu mil-liġi tiegħek. Imm'inti ħdejja, Mulej; sewwa huma l-kmandamenti tiegħek. Jien ili naf mill-preċetti tiegħek li għal dejjem int waqqafthom. Rex Ħares lejn in-niket tiegħi, u eħlisni, għax jien ma nsejtx il-liġi tiegħek. Iddefendi l-kawża tiegħi, u ifdini; agħtini l-ħajja skont il-wegħda tiegħek. 'Il bogħod mill-ħżiena s-salvazzjoni, għax ma jfittxux il-kmandamenti tiegħek. Kbira l-ħniena tiegħek, Mulej; agħtini l-ħajja skont id-digrieti tiegħek. Ħafna li jagħmlu għalija u jħabbtuni; imma jien ma nitbigħedx mill-preċetti tiegħek. Nara 'l dawk li ħallewk u nistkerrahhom, għax ma jħarsux il-kelma tiegħek. Ara, kif inħobb il-preċetti tiegħek, Mulej; agħtini l-ħajja skont it-tjieba tiegħek. Is-sewwa tiegħek il-qofol ta' kelmtek; għal dejjem id-digrieti tal-ġustizzja tiegħek. Sin Il-kbarat għal xejn b'xejn jagħmlu għalija, imma minn kelmtek tibża' qalbi. Ferħan jien minħabba l-wegħda tiegħek, bħal min isib xi priża kbira. Il-qerq nobogħdu u nistkerrhu, imma l-liġi tiegħek inħobbha. Seba' darbiet kull jum infaħħrek għad-digrieti ġusti tiegħek. Sliem bil-kotra għal min iħobb il-liġi tiegħek; ma hemm ebda tfixkil għalihom. Nistenna s-salvazzjoni tiegħek, Mulej; u nħares il-kmandamenti tiegħek. Ruħi tħares il-preċetti tiegħek; u jiena nħobbhom ħafna. Inħares il-preċetti u l-kmandamenti tiegħek; quddiem għajnejk l-imġiba tiegħi kollha. Taw Ħa tasal quddiemek, Mulej, l-għajta tiegħi; agħtini d-dehen skont il-kelma tiegħek. Ħa jasal quddiemek it-tħannin tiegħi; eħlisni skont il-wegħda tiegħek. Jinfexxu xufftejja fit-tifħir tiegħek, għax int tgħallimni l-kmandamenti tiegħek. Ixandar ilsieni l-wegħda tiegħek, għax kollha ġusti l-kmandamenti tiegħek. Ħa tkun idek l-għajnuna tiegħi, għax jien ħtart il-preċetti tiegħek. Jien nixtieq is-salvazzjoni tiegħek, Mulej; il-liġi tiegħek hija l-għaxqa tiegħi. Ħa nibqa' ħaj, biex infaħħrek! Ikunu d-digrieti tiegħek l-għajnuna tiegħi! Jien ħriġt mit-triq bħal nagħġa mitlufa; fittex il-qaddej tiegħek, għax jien ma nsejtx il-kmandamenti tiegħek.